獨遊藥洲懷穎叔修撰
作者：郭祥正
朝代：宋

paragraphs: 驅車何所適，獨往觀藥洲。
荒蘆喧鳥雀，怪石森龍虬。
大亭插層城，玉虹跨深溝。
雙門控西渚，九星聚中流。
其名何壯哉，像貎儼可求。
鋹王卷國去，故物惟此留。
滄溟霸氣滅，落日孤烟浮。
空畦已無藥，草蔓春柔柔。
常年一百五，載酒傾城遊。
炎炎二聖作，德澤覃海陬。
大帥用文儒，靜鎮十五州。
諸公握鴻筆，剗蘚揮戈矛。
仍要水宫月，一笑挹浮丘。
蓬萊自兹往，稳踏金鼇頭。